"Nirreferi għall-programm Insights li xxandar ilbieraħ fuq TVM News+ dwar iz-zoos f'Malta. In-nies għandha raġun titkellem u tasal għall-konkluzjonijiet dwar x'ġara waqt il-programm, iżda ma tkunx taf x'ġara ezatt wara l-kwinti. Inħoss iżda li għall-korrettezza għandi ngħid dan li ġej ħalli kulħadd ikun jaf il-verità kollha." Hekk kiteb il-preżentatur Glen Falzon dwar ix-xandira live fejn Moira Delia telqet 'il barra mill-istudio waqt li kienet qed tiddibatti ma' Chris Borg. Tenna li waqt ir-riklami tkellem maż-żewġ mistiedna u Moira Delia ma riditx tkompli bid-dibattitu qabel Chris Borg jitlobha skuża talli qallha li qed tigdeb. "Chris Borg ma riedx jirtira l-kliem qal. Ippruvajt insib kompromess u ssuġġerejt dan li ġej. L-ewwel proposta kienet li l-programm jissokta bid-dibattitu. It-tieni proposta kienet li jinbidel il-format tal-programm u ssir intervista ras imb ras separatament mal-mistiedna b'ħin indaqs. Ma ntlaħaq l-ebda qbil fuq l-ebda proposta mill-mistiedna", saħaq Falzon. Spjega kif bħala xandar kellu r-responsabbiltà jiddeċiedi f'ċirkostanzi bħal dawn u ħa deċiżjoni waħdu. Minn dan is-suġġett kompla mal-kandidati taż-żewġ partit li kienu ppjanati għall-programm f'ħin aktar tard. Madanakollu, issa, qal li s-suġġett taz-zoos f'Malta reġa' tela' mill-ġdid fuq l-aġenda nazzjonali.